**Η αλληλεξάρτηση των λαών**

Πόσο χρόνο και πόνο, πόσες εμπειρίες και διαστοχασμούς θα χρειάστηκε ό άνθρωπος για ν' ανακαλύψει και να δοκιμάσει την ποικιλία των μορφών που έδωσε στην ομαδική ζωή, αναθεωρώντας κάθε φορά τους θεσμούς που επέβαλλαν τις στενές σχέσεις με τους ομοίους του; Κρίνοντας από τις δυσχέρειες που αντιμετωπίζουν οι σημερινές «εξελιγμένες» κοινωνίες για να δαμάσουν τα διαλυ­τικά και αναρχικά μέλη τους, να τα υποτάξουν στην κοινή βούληση ή να τα κάνουν ανίκανα να βλάψουν, μπορούμε να φαντασθούμε τί θα «στοίχισε» στην ανθρωπότητα η προσπάθεια να περάσει από το άταχτο κοπάδι της ζούγκλας σε τύπους συμβίωσης οργανωμένους με βάση το «κοινό αίμα», τους «κοινούς θεούς», την «κοινή γλώσ­σα», την «κοινή συνείδηση» κ.ο.κ. και να διαμορφώσει τους κοινω­νικούς σχηματισμούς που γνώρισε ως τώρα η ιστορία: τα γένη, τις φρατρίες, τις πόλεις-κράτη, τα έθνη και τις άλλες παραλλαγές της συμβιωτικής «κοινότητας». Για να ανοίγει κάθε τόσο ό κύκλος και να χωράει μεγαλύτερο πλήθος, έπρεπε όχι απλώς να διευρυνθεί η έκταση του οικολογικού χώρου, ό οίκος να γίνει συνοικία, η συνοι­κία χωριό, το χωριό πόλη, η πόλη πρωτεύουσα κτλ. Έπρεπε το «μυαλό» να πείσει την «καρδιά» να παραδεχτεί και να αναγνωρί­σει όμοιο τον «άλλο» (τον μη συγγενή, τον μακρινό, τον ξένο), αφού έχει μαζί μ' αυτόν ορισμένα κοινά στοιχεία, και προπάντων επειδή η συμμαχία στον αγώνα της ζωής είναι παραπάνω από συμφέρου­σα, είναι αναγκαία. Και τούτο δεν ήταν καθόλου εύκολο.

Οι θεωρητικοί που αγαπούν τις απλουστεύσεις και προτιμούν στις αναλύσεις τους τα σταθμητά μεγέθη, αποδίνουν τη συνεχή διεύρυνση της «κοινότητας» με συμπερίληψη μελών που βρίσκονταν σε άλλους κοινωνικούς αστερισμούς και την ολοένα πιο απλόχωρη οργάνωση της στις απαιτήσεις της τεχνολογικά αναπτυσσόμενης οικονομίας. Χρειαζόμαστε — λέγουν — τον «άλλο» όπως και εκεί­νος «εμάς», γιατί με τα νέα μέσα που ανακαλύπτονται, η συνεργα­σία αυξάνει την παραγωγή αγαθών, πολλαπλασιάζει τις συναλλα­γές και ασφαλίζει την ευζωία μας. Ορθά. Μαζί μ' αυτήν όμως είναι και άλλες ανάγκες που κάνουν τον άνθρωπο να διευρύνει τους κοινωνικούς σχηματισμούς του: π.χ. η προστασία απέναντι στους κινδύνους του «φυσικού» περιβάλλοντος (για να θυμηθούμε ότι εκτός από την πείνα και το φόβο υπάρχει στην ανθρώπινη συνεί­δηση και ένα άλλο κίνητρο: η ηθική ευαισθησία), η συμπάθεια με εκείνους που μας δίνεται ή ευκαιρία να τους γνωρίσουμε από κοντά και να τους εμπιστευθούμε. Όπως και να έχει το πράγμα, ένα είναι βέβαιο: ότι κάτω από την πίεση αδήριτων αναγκών οι άνθρωποι υποχρεώνονται όλο και περισσότερο να συνασπίζονται σε μορφές κοινωνικής ζωής που αγκαλιάζουν διαρκώς μεγαλύτερο πλήθος «εταίρων»: λαούς, ομοσπονδίες, κοινοπολιτείες, και τα όμοιά τους.

Η τάση αυτή είναι σήμερα περισσότερο από άλλοτε αισθητή σε όλα σχεδόν τα γεωγραφικά πλάτη της οικουμένης. Και απέχουμε βέβαια ακόμα πολύ από το ιδανικό τέρμα της παγκόσμιας ένωσης και συνεργασίας, που θα έκανε πάλι τη γη μας παράδεισο ομοψυ­χίας και αδελφοσύνης, όπως λέγεται ότι βγήκε από τα χέρια του θεού και ήταν πριν πέσει στα χέρια του άνθρωπου. Το γεγονός όμως ότι, παρά τις διαφορές και τις καχυποψίες που χωρίζουν με­γάλους και μικρούς λαούς, λειτουργούν (έστω και «φιλολογικά») μερικά συλλογικά όργανα ασφάλειας και σχεδιασμού, σαν τα Ηνωμένα Έθνη και την Ουνέσκο ή την Παγκόσμια Οργάνωση Υγείας και το «Club της Ρώμης», δείχνει ότι όλοι αισθάνονται κατά βάθος ότι για την ανθρωπότητα του αιώνα μας στο σύνολο της «κοινή είναι ή τύχη και το μέλλον αόρατο», ανεξάρτητα από το χρώμα, το πνευματικό επίπεδο, τη γεωγραφική θέση και την οικονομική κατάσταση των λαών που την αποτελούν. Εάν λοιπόν «σπάσουμε την αλυσίδα», μας περιμένει γενική καταστροφή. Γιατί τώρα τα προ­βλήματα μας έχουν κοινό παρονομαστή, επομένως κανένας λαός (μεγάλος ή μικρός, πλούσιος ή φτωχός, πνευματικά αναπτυγμένος ή αγροίκος) δεν μπορεί να τα λύσει χωριστά για τον εαυτό του· η απομόνωση θα βλάψει πρώτα τον ίδιο, υστέρα τους άλλους. Ίσως μάλιστα αυτή η διαίσθηση είναι εκείνη που κάνει τα ισχυρά και πλούσια κράτη από το ένα μέρος να εξοπλίζονται «καλού-κακού» και να κρύβουν τα μυστικά τους, από το άλλο μέρος όμως να επι­χορηγούν χωρίς φειδώ διεθνείς οργανισμούς, για να εκπονούν προ­γράμματα οικονομικής και γενικότερα κοινωνικής και πνευματικής ανάπτυξης σε παγκόσμια κλίμακα. Φυσικά, δεν φτάνουν οι μελέτες και οι προτάσεις των «ειδικών» για να αλλάξει η ζωή στον ταλαί­πωρο πλανήτη μας, στη θέση των μικρόχαρων και αιματηρών αντα­γωνισμών να μπει ή ειρηνική συνεργασία και η γενναιοφροσύνη. Με τον καιρό όμως, την υπομονή και την επιμονή μπορεί και η σταγόνα του νερού να κάνει ρήγματα στο βράχο και να τον γκρεμί­σει. Δικαιολογούνται λοιπόν και είναι άξιοι ευγνωμοσύνης οι «σοφοί» μας που δεν απογοητεύονται από τις συνεχείς διαψεύσεις και δίνουν πρόθυμα τις συμβουλές τους στο σκληροτράχηλο γένος. Κάποτε (αφού πρώτα πονέσει πολύ) θα ανοίξει τα μάτια του- και την ώρα εκείνη πρέπει να υπάρχουν έτοιμα τα σχέδια μπροστά του, για να δράσει χωρίς πια καθυστέρηση.

Τί να συμβουλεύουν άραγε οι ειδικοί που προγραμματίζουν ένα καλύτερο μέλλον για την αυριανή ανθρωπότητα; Οι αναλύσεις και οι προβλέψεις τους σε τι συμπεράσματα τους έχουν οδηγήσει; Γύρω από δύο μεγάλους άξονες νομίζω ότι περιστρέφονται οι στοχασμοί και οι προτάσεις τους. Ο πρώτος: Καμιά χώρα, κανένας λαός, από τους πιο μεγάλους ως τους πιο μικρούς, δεν είναι, δεν μπορεί πια να είναι οικονομικά και πνευματικά ανεξάρτητος· η αλ­ληλεξάρτηση έγινε φαινόμενο καθολικό, νόμος απαράβατος στο σύγχρονο κόσμο με την ιλιγγιώδη πρόοδο της τεχνολογίας μας. Ο δεύτερος: Όσο υπάρχει (με την τάση να μεγαλώνει διαρκώς) το χάσμα μεταξύ πλουσίων και φτωχών ατόμων, τάξεων, κρατών, όσο επομένως η ευμάρεια παραμένει προνόμιο των ολίγων ενώ οι πολλοί στερούνται και τα στοιχειωδέστερα αγαθά της ζωής, ο κό­σμος δεν θα γνωρίσει ούτε την κοινωνική ευστάθεια ούτε την ευλο­γία της ειρήνης. Όχι λοιπόν η φιλανθρωπία αλλά και το συμφέρον επιβάλλει στις εύπορες χώρες και τάξεις να απαλλάξουν τις άπορες από τα δεινά της πενίας.

Και τις δύο αυτές αρχές τις διατυπώνει καθαρά και γενναία σ' ένα σύντομο αλλά πυκνό σε νοήματα άρθρο του με τον τίτλο: «Η αναμόρφωση της διεθνικής τάξης» ένας επιφανής οικονομο­λόγος, ο Ολλανδός καθηγητής Γιαν Τίμπεργκεν, εμπειρογνώμων και συντονιστής μελετών σε μεγάλους οργανισμούς. Το άρθρο τούτο δημοσιεύτηκε σ' ένα ιαπωνικό περιοδικό και αναδημοσιεύεται μεταφρασμένο στή γλώσσα μας στο τελευταίο τεύχος του περιοδικού «Διάλογος» (σελ. 33-39). Η αλληλεξάρτηση των χωρών στον οικονομικό τομέα είναι — γράφει ο Τίμπεργκεν — παλαιό και πα­σίγνωστο φαινόμενο. Η μία χώρα, για να συντηρηθεί και να ανα­πτυχθεί, έχει ανάγκη από τα προϊόντα της άλλης και για τούτο δη­μιουργεί και συστηματοποιεί εμπορικές μαζί της σχέσεις. Σήμερα όμως υπάρχουν νέες περιπτώσεις αλληλεξάρτησης που αναφέρον­ται όχι στα προϊόντα (πρώτες ύλες, τεχνολογικές γνώσεις, υπηρε­σίες κτλ.) αλλά στην οικολογία της Γής. «Αφού η Γη περιβάλλε­ται από μία μόνο ατμόσφαιρα (και μάλιστα ατμόσφαιρα που δεν σέβεται σύνορα ή πολιτικά συστήματα) και αφού όλοι οι ωκεανοί συνδέονται μεταξύ τους, ο αέρας που αναπνέουμε, τα ψάρια που τρώμε και τα νερά όπου κολυμπούμε μπορούν να μολυνθούν ως απο­τέλεσμα κάποιας μακρινής βιομηχανικής δραστηριότητας, ή κά­ποιου μεγάλου ατυχήματος, όπως π.χ. της κοπής στα δύο ενός με­γάλου δεξαμενόπλοιου. Η αλληλεξάρτηση γίνεται επίσης φανερή σε κοινωνικά φαινόμενα, όπως η περιοδική εισροή εργατών στις Ηνωμένες Πολιτείες από το Μεξικό και το Πουέρτο Ρίκο, ή στην βόρεια Ευρώπη από τη νότια. Δεν στερείται άλλωστε από σημασία το γεγονός ότι εμείς, οι κάτοικοι του κόσμου, θα γίνουμε όλοι θύμα­τα στην περίπτωση που θα προκληθεί τρίτος παγκόσμιος πόλεμος. Η ανησυχητική διάδοση των πυρηνικών όπλων μας κάνει να εξαρ­τιόμαστε όλοι από τις αποφάσεις μερικών κυβερνήσεων». Οποιοδήποτε λοιπόν κι αν είναι το γεωγραφικό στίγμα μας στο χάρτη της οικουμένης, δεν μπορούμε πια να αδιαφορούμε για το τι γίνεται ή πρόκειται να γίνει στην άλλη άκρη της Γης· ο κόσμος έγινε σήμερα πολύ μικρός, και η μοίρα όλων μας, των πιο κοντινών και των πιο μακρινών, είναι η ίδια.

Εξίσου κατηγορηματικός είναι ό Ολλανδός καθηγητής και στο δεύτερο θέμα: της πρόνοιας για την ύψωση του βιοτικού επι­πέδου των λιγότερο ευνοημένων χωρών του πλανήτη μας. Πιστεύω, γράφει, «ότι η δομή της παγκόσμιας κοινωνικής τάξης πρέπει να αναμορφωθεί έτσι ώστε να μεγιστοποιηθεί η πρόνοια υπέρ των πιο φτωχών κατοίκων της Γης, μια και όπως έχουν τα πράγματα σήμερα οι άνθρωποι αυτοί δεν μπορούν να αντιμετωπίσουν ούτε καν τις βασικές τους ανάγκες. Στις βασικές αυτές ανάγκες συγκα­ταλέγεται η τροφή, το καθαρό νερό, ο αμόλυντος αέρας, η βιώσιμη κατοικία, ο ρουχισμός, η βασική παιδεία, η υγεία, η δικαιοσύνη και η ελευθερία — στο βαθμό που αυτή δεν αντιβαίνει στην ικανοποίηση των άλλων αναγκών». Για να βελτιωθούν οι συνθήκες της ζωής στις φτωχές χώρες πρέπει να βοηθηθούν για να αναπτύξουν την οικονομία τους. Και για να αναπτύξουν την οικονομία τους «χρειάζονται επενδύσεις και παιδεία», επειδή στις χώρες αυτές από το ένα μέρος «υπάρχει υπερπροσφορά εργατικών χεριών και υποπροσφορά κεφαλαίων», και από το άλλο μέρος το μορφωτικό επίπεδο βρίσκεται ακόμη χαμηλά και δεν μπορούν να χρησιμοποιή­σουν στην παραγωγή τους τελειότερες τεχνολογικές μεθόδους. «Πρέπει» παρατηρεί ό Γιαν Τίμπεργκεν «να συνειδητοποιήσουμε πως στον κόσμο αυτό υπάρχουν πολύ περισσότερα αλληλεξάρτητα συμφέροντα από ό,τι συνήθως πιστεύουμε». Ωφέλεια λ.χ. θα έχουν και οι πλούσιες χώρες από την πρόοδο των φτωχών. «Τα συμφέ­ροντα των καταναλωτών στις ευημερούσες χώρες είναι παράλληλα προς τα συμφέροντα των φτωχών. Με το να εισάγουν φτηνά προ­ϊόντα από τις τελευταίες, οι καταναλωτές των πλούσιων χωρών θα δίνουν λιγότερα χρήματα, ενώ συγχρόνως θα προσφέρουν περισσό­τερες ευκαιρίες εργατικής απασχόλησης στους εργαζόμενους των φτωχών». Βοηθώντας λοιπόν τους άλλους θα βοηθήσουν και τον εαυτό τους, δίνοντας θα πάρουν.

Δεν είναι ή πρώτη φορά που ακούγονται οι ιδέες αυτές. Πνεύ­ματα διορατικά και «φιλάνθρωπα» (με την κλασική έννοια του όρου) προσπαθούν με κάθε τρόπο να εισαγάγουν στην Κοινή Γνώμη την αντίληψη ότι στις ημέρες μας το δίκτυο των οικονομικοπολιτικών, καθώς και των πνευματικών σχέσεων, που ενώνει όλα τα τμήματα της οικουμένης, έχει γίνει τόσο πυκνό, ώστε ή ανθρωπότητα ολόκληρη τείνει να αποτελέσει μιαν ενιαία κοινότητα με αλληλέγγυα τα μέλη της, από το βορρά έως το νότο και από την ανατολή έως τη δύση. (Ένας τεχνικός και στοχαστής που έφυγε πρόωρα από τη ζωή, ο Κωνσταντίνος Δοξιάδης, έδειξε πόσο γρήγορα συντελείται στην ιστορία ή εξέλιξη από τους μικρούς και απλούς προς τους πελώριους και πολύπλοκους οικισμούς, με την τάση ολόκληρος ο πλανήτης μας να αποτελέσει μια μέρα ένα και μόνο οικιστικό συγκρότημα: την οικουμενόπολη). Η αλληλεξάρτηση λοιπόν των λαών της Γης είναι όχι μόνο ένα βέβαιο αλλά και ένα επιθυμητό και ευκταίο γεγονός. Που μας υποχρεώνει να δούμε με διαφορετικό πλέον πρίσμα τον «άλλο», είτε γείτονας είναι και γνώριμος είτε μακρινός και ξένος. Θέλοντας και μη, εξαρτιόμαστε απ' αυτόν όπως και αυτός εξαρτιέται από μας. Γι' αυτό δεν εννοείται «πλούτος» σε ορισμένο σημείο της υφηλίου, όταν υπάρχει «πενία» σε άλλα. (Εδώ μπορεί να θυμηθεί κανείς και τις σκέψεις ενός άλλου Έλληνα ειδικού, του καθηγητή Άγγελου Αγγελόπουλου, που υποστηρίζει ότι η ανάκαμψη τής οικονομίας που βρίσκεται σε ύφεση στις μεγάλες χώρες της Δύσης, θα έρθει μόνο με την ανάπτυξη των φτωχών χω­ρών του Τρίτου Κόσμου, και αυτή μπορεί να γίνει με χρηματοδό­τηση που θα εξασφαλιστεί από ορισμένο χειρισμό των αποθεμάτων του χρυσού στα ισχυρά κρατικά θησαυροφυλάκια).

Αρμόδιος δεν είμαι ούτε καν αρκετά ενημερωμένος για να κρίνω τα προτεινόμενα μέτρα. Σαν απλός άνθρωπος εκφράζω μόνο την ικανοποίησή μου που βλέπω τους οικονομολόγους, τους τεχνι­κούς και τους πολιτικούς μας να εγκαταλείπουν την «επαρχιώτικη» σκοπιά τους και να αποκτούν ένα είδος «οικουμενικής» συνείδησης των προβλημάτων. Για τούτο έδωκα σ' αυτό το δοκίμιο μου το λό­γο στον καθηγητή Τίμπεργκεν. Θα παρατηρήσω όμως ότι με ενόχλη­σε μια φράση του από εκείνες που ανάφερα. Στις βασικές ανάγκες των «φτωχών» χωρών συγκαταλέγει (πολύ ορθά) και την «ελευθε­ρία», και αναθέτει στις «πλούσιες» χώρες να την προσφέρουν. Προσ­θέτει όμως μια πολύ ανησυχητική επιφύλαξη στην πρόταση του: στο βαθμό» γράφει«που η ανάγκηαυτή (της ελευθερίας) δεν αντι­βαίνει στην ικανοποίηση των άλλων αναγκών»... Δηλαδή; Θα εξαρ**­**τήσουμε την ελευθερία απόόρους; Και ποιοςθα κρίνει ή θα υπαγορέψει αυτούςτους όρους; Οι λαοί που γνώρισαν τη δουλεία έχουν πικρή πείρα της γενναιοδωρίας των Ισχυρών. Ας διαγράψουμε λοιπόν από τις επαγγελίες μας αυτή την άτυχη φράση.

Ε.Π. Παπανούτσος